DA Den Europæiske Unions Tidende CE 88/501

(2004/C 88 E/0512)

SKRIFTLIG FORESPØRGSEL E-0446/04

af Torben Lund (PSE) til Kommissionen

(23. februar 2004)

Om: Pressefrihed i Rusland

Adskillige uafhængige organisationer har i stigende omfang påvist grove overgreb imod pressefriheden i Putins præsidenttid. Overgrebene omfatter lovindgreb imod den frie presse, drab på og fængsling af journalister og lukning af og trusler imod medierne.

Overgrebene har primært været rettet imod journalister og medier, som beskæftiger sig med forholdene i Tjetjenien, korruption, magtmisbrug og holdningsmæssig støtte til præsident Putins politiske modstandere.

Putin-regeringen har nu også inddraget indgreb i pressefriheden i sin visumpolitik.

Den danske journalist Vibeke Sperling, som siden begyndelsen af 1980'erne har været korrespondent i Sovjetunionen og Rusland for Danmarks Radio og flere landsdækkende dagblade — senest dagbladet Politiken — er nu nægtet visum til Rusland. Hverken den russiske udenrigsminister eller den russiske ambassadør i København har villet oplyse, hvad årsagen til visumafslaget er. Den demokratiske udvikling i Rusland er dybt bekymrende i disse år.

Derfor bedes Kommissionen oplyse hvad den agter at foretage sig i anledning af, at den russiske regering i stigende omfang indskrænker pressefriheden i Rusland, herunder ved at give afslag på visum til korrespondenter, som europæiske medier ønsker at udstationere i Rusland?

Svar afgivet på Kommissionens vegne af Christopher Patten

(22. marts 2004)

Kommissionen er bekymret over rapporterne om krænkelse af pressefriheden i Rusland og følger nøje udviklingen, herunder Vibeke Sperling-sagen, som Kommissionen er bekendt med. Skønt det jo er de russiske myndigheders afgørelse, om de i en given sag ønsker at udstede visum, er det yderst beklageligt, at de på dette område indtager en sådan restriktiv og svært forståelig holdning. I den forbindelse skal Kommissionen minde om den offentlige meningstilkendegivelse, som den i juli 2003 fremsatte vedrørende sin bekymring for pressefriheden.

I sin seneste meddelelse om sine forbindelser med Rusland understregede Kommissionen behovet for, at EU fortsætter den åbne og oprigtige dialog og insisterer på, at Rusland respekterer de værdier, som landet har forpligtet sig til at overholde som medlem af OSCE (Organisationen for Sikkerhed og Samarbejde i Europa) og Europarådet, såsom menneskerettighederne og pressefrihed. Disse emner tages jævnligt op inden for rammerne af den politiske dialog, som EU fører med de russiske myndigheder.

Kommissionens indsats begrænser sig ikke til politisk dialog. Netop i forbindelse med bekymringerne for pressefriheden mener Kommissionen, at det er så meget desto vigtigere at støtte udviklingen af uafhængige og pluralistiske medier i Rusland. Under Det Europæiske Initiativ for Demokrati og Menneskerettigheder (EIDHR) 2004 er indkaldelse af forslag vedrørende f.eks. pressefrihed blevet udvalgt som tematisk prioritet. Kommissionen ønsker at koncentrere sin indsats om bl.a. at styrke ytringsfriheden og uafhængige medier, navnlig på regionalt niveau, styrke de faglige og etiske dimensioner i russisk journalistik, styrke de lovgivningsmæssige og institutionelle rammer til beskyttelse af pressefriheden, sikre journalisters mulighed for at beskytte deres rettigheder, forbedre medieforvaltningskvaliteten, således at der sikres finansiel bæredygtighed, og at skattelovgivningen overholdes, og i sidste instans, at medierne får de facto uafhængighed, støtte medier i lokalsamfundene og øge kvaliteten af behandlingen og dækningen af menneskerettighedsspørgsmål i medierne.